สิ่งที่ Fed ส่งสัญญาณเกี่ยวกับ QE Tapering และการขึ้นดอกเบี้ยหลังจากทำ QE Tapering มีอะไรบ้าง
1. ตอกย้ำการส่งสัญญาณล่วงหน้าว่าทำ QE Tapering น่าจะเริ่มขึ้นภายในปีนี้และน่าจะเสร็จสิ้นภายในช่วงกลางปี 2022 ซึ่งทำให้ตลาดเริ่มคำนวนได้ว่า QE Tapering น่าจะมีการประกาศอย่างเป็นทางการและเริ่มทำในการประชุม FOMC 2-3 พฤศจิกายนนี้ และน่าจะลดการเข้าซื้อพันธบัตรเดือนละ 1.5 หมื่นล้านดอลลาร์สหรัฐ โดยประเด็นนี้ค่อนข้างตรงกับคาดการณ์ของตลาด 

2.  การขึ้นอัตราดอกเบี้ยของ Fed (Fed Fund Target Rate) อาจมีการขยับเร็วขึ้นและมากขึ้น โดยจาก Dot Plot ส่งสัญญาณว่าการขึ้นดอกเบี้ยครั้งแรกหลังวิกฤตโควิด อาจขยับเร็วขึ้น จากปี 2023 มาเป็นปี 2022 ซึ่งต้องใช้คำว่า ‘อาจ’ เพราะจาก Dot Plot ยังคงสูสี เนื่องจากมีจำนวนโหวตเท่ากัน 9 ต่อ 9 ที่ระบุดอกเบี้ยในปี 2022 ควรจะคงและขึ้น 1 ครั้ง (นั่นคือที่มาว่าทำไมหลายคนบอกว่าจะมีการขึ้น 0.5 ครั้ง) และการขึ้นดอกเบี้ยในปี 2023 จะมีการขึ้น 3 ครั้ง (เทียบกับเดิมที่ 2 ครั้ง) และในปี 2024 ก็จะมีการขึ้นดอกเบี้ยต่ออีก 3 ครั้ง (การประชุมรอบนี้เป็นครั้งแรกที่มี Dot Plot ปี 2024) โดยดอกเบี้ยในระยะยาวยังอยู่ที่ระดับ 2.5%

3. อัตราเงินเฟ้อทั่วไปและเงินเฟ้อพื้นฐาน ที่เร่งตัวขึ้นค่อนข้างมากในปี 2021 ยังคงเป็นปัจจัยชั่วคราว แต่อาจใช้เวลานานขึ้นในการที่จะชะลอตัวลง สะท้อนจากคาดการณ์เงินเฟ้อของ Fed แม้ปีนี้จะเร่งตัวขึ้นมากจากคาดการณ์เดิม แต่ในปี 2022 และ 2023 ก็ชะลอตัวลงมาอยู่ที่ระดับ 2% ต้นๆ ได้ 
โดยถ้าดูจากการเคลื่อนไหวของตลาดพันธบัตรและตลาดหุ้นหลักๆ ที่ไม่ได้มีความผันผวนรุนแรง ก็เรียกได้ว่าการส่งสัญญาณให้ตลาดรับรู้อย่างต่อเนื่อง หรือที่เรียกว่า การนวดตลาดของ Fed ได้ผลค่อนข้างดี ซึ่งถ้าผลของการนวดตลาดอย่างต่อเนื่องยังไปได้ดี ก็มีโอกาสที่การทำ QE Tapering รอบนี้ของ Fed จะกลายเป็น QE Tapering with less tantrum
2.การวิเคราะห์ทางการเงิน & เศรษฐศาสตร์การเงิน,5.ความรู้ทางการเงิน,4.ข่าวเศรษฐกิจและการเงิน